1Pɔlu u da Dɛɛbeɔ ka Lisitiɔ. Naanɛ dokeo goo wãa Lisiti mi, wi ba mɔ̀ Timɔte. Win mɛro sãawa Yuu naanɛ dokeo, ma win tundo sãa Gɛrɛki. 2Naanɛ dokeo be ba wãa Lisiti ka Ikonimuɔ, ba win seeda gea dimɔ. 3Pɔlu u kĩ Timɔte u nùn yɔ̃siri, ma u nùn bango kua Yuuban sɔ̃ be ba wãa bera mi, domi be kpuro ba yɛ̃ ma win tundo Gɛrɛkiwa. 4Ma ba da da wuu ka wuu ba naanɛ dokeobu sɔ̃ɔwa ye gɔrobu ka yigbɛ guro guro be ba wãa Yerusalɛmuɔ ba wesiana ba yi, kpa bu ye mɛm nɔɔwa. 5Nge mɛya Yesun yigbɛnu nu tãsa naanɛ dokebu sɔɔ, ma nu dabiru sosimɔ tɔ̃ru baatere. 6Hunde Dɛɛro u ǹ dere bu Labaari gean waasu ko Asin temɔ. Yeya n dera ba Firigi ka Galatin tem bukiana. 7Ye ba tura Misin temɔ, ba kĩa bu Bitinin tem du, adama Yesun Hunde bu yinari. 8Yeya n dera ba Misin tem bukiana ba da yen wuu ge ba mɔ̀ Torasiɔ. 9Pɔlu u kãsiru wa wɔ̃kuru. Kãsi te sɔɔ, u Masedɔnigii goo wa u yɔ̃ u nùn kanamɔ u na Masedɔniɔ u ka bu somi. 10Ye u kãsi te wa, mii mii sa sɔɔru kua su ka da Masedɔniɔ, domi sa tuba ma Gusunɔwa u sun soku su ka bu Labaari gean waasu kua. 11Torasiɔwa sa goo nimkuu dua, ma sa da Samɔtasin deedeeru, yen sisiru sa da Nɛapolisiɔ. 12Saa min diya sa da sa sɔ̃ɔ yiru kua wuu ge ba mɔ̀ Filipiɔ. Wuu gera, sa gbia sa girari Masedɔnin tem sɔɔ. N deema Romugiba ba wuu ge mɔ. 13Tɔ̃ɔ wɛ̃rarugiru sɔɔ, sa yara wuu min di sa da daru bɔ̃ɔ gagun mi, mi sa yĩiyɔ kana yera ko n wãa. Sa sina sa ka kurɔbu gabu gari kua be ba mɛnnɛ mi. 14Kurɔ goo wãa mi, wi ba mɔ̀ Lidia Tiatiragii, wi u ra beku gobiginu dɔre ni ba wɔ̃kua. U maa Gusunɔn bɛɛrɛ yɛ̃. U swaa daki ma Yinni Gusunɔ u win gɔ̃ru wukia u ka Pɔlun gari naanɛ doke. 15Kurɔ wi ka win yɛnugibu ba batɛmu kua. Ma u sun kana su da su sina win yɛnuɔ, sà n nùn garisi naanɛ dokeo Yinni sɔɔ ka gem. U sun kɔkura sere sa wura sa da. 16Sɔ̃ɔ teeru nge mɛ sa dɔɔ kana yerɔ, sa ka wɔndia yoo goo yinna wi u wɛrɛku mɔ. Wɛrɛku ge, gà n seewa u ra n gerumɔwa ye n ko n koora. Win yinniba maa gobi bɛkɛ waamɔ win sɔ̃. 17U sun swĩi bɛsɛ ka Pɔlu ma u gbãramɔ u mɔ̀, durɔ beni Yinni Wɔrukoon sɔm kowoba, ba nawa bu ka bɛɛ faaban swaa sɔ̃ɔsi. 18Mɛya u ra n gerumɔ yam sãreru baatere sere Pɔlu u gari yi tusa. Ma u sĩira u wɛrɛku ge sɔ̃ɔwa u nɛɛ, ka Yesu Kirisin yĩsira na nun sɔ̃ɔmɔ, a yario saa win min di. Mii mii ma wɛrɛku ge, ga yara. 19Ye win yinniba gia ma ba ǹ maa gobi wasi win min di, ba Pɔlu ka Silasi mwa ba bu bɔrikia ba ka bu da siri kowobun mi, mi tɔmbu ba ra mɛnnɛ. 20Ba ka bu da Romun wirugibun wuswaaɔ ba nɛɛ, durɔ beni ba bɛsɛn wuu burisimɔwa. Be Yuubara 21ba maa komanu ganu sɔ̃ɔsimɔ ni bɛsɛn woodaba ba yina su swĩi bɛsɛ Romugibu. 22Ma tɔn wɔru ga bu mɔru seesi, ma wirugibu ba Pɔlu ka Silasin yabenu kasuka, ma ba wooda wɛ̃ bu be dãa so. 23Ye ba bu dãa kpasira ba kpa, ba bu kare pirisɔm dirɔ, ma ba pirisɔm dirun kɔ̃so wooda wɛ̃ u bu nɔni dokeo gem gem. 24Pirisɔm kɔ̃so wi, u wooda ye mɛm nɔɔwa ma u Pɔlu ka Silasi kpɛ̃ɛ sere dii sɔɔwɔ ma u ben naasu gan dãru doke. 25Ye n kua wɔ̃ku suunun bɔnun saka, Pɔlu ka Silasi ba kanaru mɔ̀ ba womusu mɔ̀ ba Gusunɔ siaramɔ. Ma pirisɔm be ba wãa mi, ba bu swaa daki. 26Suaru sɔɔ tem yĩira ka dam ma pirisɔm dira diira sere ka ten kpɛɛkpɛɛkuɔ. Mii mii ten gamboba kpuro ba kɛnikiara, ma pirisɔm baawuren yɔni kusira yi wɔruma. 27Ye pirisɔm kɔ̃so u yanda, u wa pirisɔm dirun gamboba ba wukiare, u tamaa pirisɔmba kpuro ba yakurawa. Yera u win takobi woma u kĩ u tii go. 28Adama Pɔlu u gbãra too too u nɛɛ, a ku tii kɔ̃sa kua, bɛsɛ kpurowa sa wãa mi. 29Yera pirisɔm kɔ̃so wi, u fitila bikia ma u ka duka dua pirisɔm dirɔ ma u yiira ka diiribu Pɔlu ka Silasin wuswaaɔ. 30U bu yarama tɔɔwɔ ma u nɛɛ, tɔnwerobu, amɔna kon ko n ka faaba waara. 31Ba nɛɛ, a Yinni Yesu naanɛ dokeo, kaa faaba wa wunɛ ka wunɛn yɛnugibu. 32Ma ba nùn Yinnin gari waasu kua, ka sere be kpuro be ba wãa win yɛnuɔ. 33Saa tia ye, wɔ̃ku te sɔɔ, pirisɔm kɔ̃so wi, u ben bosu tea. Ma wi ka win yɛnugibu kpuro ba batɛmu kua yande. 34U ka Pɔlu ka Silasi da win dirɔ, ma u bu dĩanu wɛ̃ ba di. Wi ka win yɛnugibu, ben nukura dora gem gem yèn sɔ̃ ba Gusunɔ naanɛ doke. 35Ye yam mu sãra Romun wirugibu ba polisiba gɔra bu da bu gere bu be durɔ be karo. 36Ma pirisɔm kɔ̃so wi, u gari yi Pɔlu sɔ̃ɔwa u nɛɛ, wirugiba wooda wɛ̃ n ka bɛɛ kara wunɛ ka Silasi. Yen sɔ̃ tɛ̃, i dɔɔnɔ sɛ̃ɛ. 37Adama Pɔlu u polisi be sɔ̃ɔwa u nɛɛ, aawo, ba sun so batuma sɔɔ, ba ǹ sun siri, ma bɛsɛn tii sa maa sãawa Romugibu. Yen biru ba sun kasa kua pirisɔm dirɔ. Wee tɛ̃ ba kĩ bu sun yara asiri sɔɔ? Aawo, sere bu na ben tii bu sun yara. 38Polisiba ba ka gari yi da ba Romun wirugibu sɔ̃ɔwa. Ye wirugii be, ba nua ma Pɔlu ka Silasi ba sãawa Romugibu, yera ba nanda. 39Ma ba da ba bu suuru kana ba bu yara pirisɔm di, ma ba bu sɔ̃ɔwa bu wuu ge yario. 40Pɔlu ka Silasi ba yara pirisɔm diru min di ba da Lidian yɛnuɔ. Ye ba naanɛ dokeobu wa ba bu dam kã, yera ba doona.
Copyright
Learn More
bam_Latn zho_Hant eng_Latn